STEC ฟุ้งปี 60 รายได้ฟื้นโต 20% รุกเพิ่มรายได้ประจำลดความเสี่ยงธุรกิจ
STEC ฟุ้งปี 60 รายได้ฟื้นโต 20% รุกเพิ่มรายได้ประจำลดความเสี่ยงธุรกิจ
9 พ.ย. 2559

บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) หรือ STEC เปิดเผยว่า บริษัทตั้งเป้ารายได้ในปี 60 จะพลิกฟื้นเติบโตได้ราว 20% เป็น 2.1-2.2 หมื่นล้านบาท จากปีนี้ทรงตัวที่ 1.8 หมื่นล้านบาท ใกล้เคียงปีก่อน โดยขณะนี้บริษัทมีมูลค่างานในมือ (backlog) มากกว่า 5 หมื่นล้านบาทที่จะทยอยรับรู้ในช่วง 3 ปีจากนี้ และยังยื่นประมูลงานใหม่มากกว่า 1.4 แสนล้านบาท ทั้งงานภาครัฐ อย่างเช่นรถไฟฟ้าสายต่าง ๆ และงานภาคเอกชน ซึ่งคาดหวังจะได้รับงานราว 20-25%
ขณะที่บริษัทอยู่ระหว่างการพิจารณาโอกาสการลงทุนในธุรกิจด้านอื่น ๆ รวมถึงธุรกิจพลังงานทดแทน เพื่อสร้างรายได้ประจำและลดความเสี่ยงจากการพึ่งพาธุรกิจรับเหมาก่อสร้าง โดยมีเงินสดในมืออีกกว่า 1 พันล้านบาท พร้อมสำหรับขยายการลงทุน หลังจากเข้าซื้อหุ้น 10% ใน บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE มูลค่า 880.27 ล้านบาท ซึ่งเชื่อว่าจะช่วยเพิ่มโอกาสในการรับงาน EPC ด้วย